M[i]nenn frunntlyckenn gruth vnndt gutlycke ouerbedinghe wesz ick vmb iuwer erszamenn wyszheide willenn ghudesz vormach stets vorgeszannth. Ersamenn vorszichtighenn vnndt wollwyszenn beszunder ghudenn frunnde, ick jnnbilde my ganntz nenenn twyuell, juwenn erszamenn wyszheidenn woll vordencke, dat jck jm vorledenne szomer en schriftlik benalede by mynem dennre Hannsze Wulfram, dat myne rogghe, nemelick lxv last, denn jck alhir vann Wyborch gheschepeth vnndt vorhopeth hadde westwart tho kamen, vormytz mynnsz jn Reuall schriftenn, tho mynem bestenn vnndt fromenn wes my hehoeff dede wedder herwerdt tho bestellennde, vnndt sust de sulue rogghe vann wedders vnndt wynndes haluenn nat waerdt vnndt so vort tho Danntzike quam, dar he noch licht by Godert Wynntmolre wedder vppgedrageth, vnndt bat by dem szuluenn mynem dennre, gy, leuenn frunnde, my ene vnuorhindert wolden vthstedenn gelyk woll tho mynem bestenn westwart to schickenn. So jk my ganntz vorhopet hadde, nene vorhinderynnghe van jw dar jnne szolde ghescheenn synn nach deme de rogghe jn Prusenn ghewassenn ofte gekoft wasz vnndt des na beger nein egenntlik antwort enfinghe, so jk my vorhopen was, vann juwen wyssheidenn oft mynn egene gut mochte uthghestedet werdenn vppe dat pass; sunder de sulue mynn dennre berichtet my vth juwenn wordenn, dat sodane rogghe solle my volgenn wor jk ene beger vppe dat uorjar, des jck jw leuenn frunde bedanncke, wenn deme also gescheenn mochte. He heft aldar myt jw ouer eynn jar gelegenn. Hadde gy ene uth gestedet jnn der tydt, my were woll proffyt dar jnne ghescheenn, beyde tho vorkopennde vnndt tho kopennde wes my behoeff dar vor dede, vnndt bidde ouer eennsz, gy, leuenn frunnde, id alszo dar mede willenn voruogenn, dat jk deszhaluenn nenenn grotenn schadenn lydenn ofte sust mer dar vmb schryuenn derue. Kann jk dess gelykenn my ghutlick vnndt fruntlik irkennen latenn jnn gelykenn ofte groterenn gescheftenn, sollenn an my vindenn altydt enenn gudenn frunndt, juwe erszame vorsichtige wyszheide, de jk Gode gsundt beuale tho lannghenn vorhopedenn tydenn. Gegeuenn vppe Wyborch am auennde purificacionis Marie anno etc lxxxiij°. Laurennsz Axelszon tho Aarstede, ritter, houethman vppe Wyborch etc. Adress: Ann erszamenn vorszichtighenn vnndt wollwyszenn mannenn hernn borgermeysterenn vnndt radtmannenn der stadt Danntzicke, synenn byszunnder gudenn frunnden vnndt ghunnrenn.